Geliefde pastoor doodgeskietPastoor Johan van Eeden. Foto: Facebook ŉ Pastoor van Mosselbaai in die Wes-Kaap is dood nadat hy Saterdag in die vroeë oggendure koelbloedig geskiet is. Kol. Maurice van Egmond, woordvoerder van die polisie, het gesê dit blyk dat pastoor Johan van Eeden buite sy huis in De Bakke geskiet is. Die presiese gebeure is egter nog nie duidelik nie. “Van Eeden en sy seun was alleen by die huis. Hy het sy seun wakker gemaak en gesê hy is geskiet. Hy is kort daarna op die toneel oorlede,” het Van Egmond gesê. Daar word vermoed Van Eeden het moontlik iets buite die huis gehoor en met sy gelisensieerde vuurwapen gaan ondersoek instel. Hy is vermoedelik toe buite die huis geskiet. Die voorval het omstreeks 00:40 gebeur. Van Eeden se vuurwapen word tans vermis. “ŉ Man wat ŉ ent laer af in die pad was, het in dié tydperk toevallig ŉ verdagte man by hom sien verbystap. Hy het na hom geroep, maar die man het hom net geïgnoreer en aangestap. Hy het letterlik oomblikke daarna gehoor hoe ŉ skoot klap en toe hardloop dieselfde man weer by hom verby,” het Van Egmond gesê. Volgens Van Egmond word daar in dié stadium ŉ saak van moord ondersoek. Niemand is nog in hegtenis geneem nie. ŉ Familielid van Van Eeden het aan Maroela Media gesê Van Eeden is net drie weke gelede van die PPK Potgietersrus na Mosselbaai beroep.